Ti ting du kan gjøre i strålende vårvær
1. Du har ikke fått gått nok på ski denne vinteren. Og det er fortsatt snø i fjellet. Nå etter påske har du fjellheimen og viddene for deg selv! Husk solkrem – solen står høyt nå. Har du egne turområder – legg i vei. Hvis ikke, søk på Turistforeningens hjemme sider, eller sjekk disse tipsene. 2. At det er sol og pent vær ute, betyr ikke at du blir tvunget ut for å gå tur. La solen skinne! La frisk luft være frisk luft. Du kan kjøpe en av verdens beste bøker – Harper Lee: To Kill a Mockingbird, helst på originalspråket, du får den over alt, lett å lese, og la deg oppsluke uten å føle turpress. Hva med en ørliten portvin? Obs: 88 år gamle Harper Lee er ute med bok nummer to – Go Set a Watchman – 55 år etter bok nr. 1! 3. Dette er perfekt tid for å polere bilen. Ikke er det for kaldt – og ikke får du problemer med for intenst solskinn under vaskeprosessen. Husk – når du gnukker og gnir hver del på bilen din, får du et nærere forhold til den. Kanskje også indirekte en bedre sjåfør. Og du får frisk luft og litt trim! Se også tips for å få vårklar bil her. 4. Har du ikke prøvd kajakk, er dette tid for å realisere drømmen: Stille gli langs tang og svaberg, se småfisk vake og sjøfugl holde vakt. Det finnes kajakk-klubber over hele landet som arrangerer kurs – og mange forhandlere gjør det samme. På med flytevesten! 5. Utepils! Si ordet til utlendinger – de har ikke hørt det før, og de elsker det! Jakt på det perfekte stedet hvor du kan sitte og nyte en øl i stort glass – kanskje går det uten hansker – og kanskje går det uten jakke også! 6. Vindusvask: Når solen endelig skinner inn på kjøkken og stuegulv, frembringer det en ubendig trang til å vaske vinduene. Og du må gjøre det nuh! Du trenger noen dråper Zalo og litt Salmi i vannet – og en god nal. Eller du kan bruke et par tusenlapper på en oppladbar vaskerobot som gjør jobben. 7. Tyvstart terrasse-sesongen. Lag en liten sittegruppe i den luneste kroken, og finn fram pledd. Plant i krukkene dine. Sett dem et lunt sted, for det kan fortsatt komme vind og frost – men gjerne slik at du ser dem fra kjøkken og stue. 8. Du skal i gang med båtpussen – og har ikke en dag å miste. Ingen ting er hyggeligere enn å treffe andre båtfolk under vårpussen! Her er det mye nødvendig arbeid som venter, og mange gode erfaringer som skal utveksles. Husk termos, og legg igjen hodetelefoner hjemme. Start med høytrykksspyleren på skroget, men la gjerne motoren få en rens. Rens skroget grundig før du avslutter med polering og påføring av grunnstoff. Folk gjerne redningsselskapets båtpuss-råd, www.redningsselskapet.no 9. Gjenoppdag ditt bysentrum! Alle våre større byer har middelaldersentrum – som alle turistene elsker. Men ofte tar vi disse unike bymiljøene for gitt – og oppdager dem først når vi skal lose slekt og besøkende rundt. Ta en runde nå før japanerne kommer – legg opp en liten sentrumsløype gjennom havner, innom kafeer og trange smau – du vil bli overrasket! 10. Etter å ha gjort noe av det som står over her, kan det jo være godt å slappe litt av i sofaen. Lag din egen seriemaraton! Har du Netflix, start gjerne med «Breaking Bad»-oppfølgeren «Better Call Saul». Alternativt på HBO: «The Affair». Det er krevende, men du kan klare flere sesonger på en god helg! NB: Husk å handle inn ...
Litt i stuss over hva du skal bruke flotte solrike vårdager til? Her er ti forslag til deg!